Γνωμοδότηση της Οικονομικής και Κοινωνικής Επιτροπής για την "Πρόταση κανονισμού του Συμβουλίου σχετικά με τις εισαγωγές και εξαγωγές επικίνδυνων χημικών προϊόντων"

(COM(2001) 803 τελικό - 2001/0026 (ACC))

(2002/C 241/09)

Στις 19 Ιουνίου 2002, και σύμφωνα με το άρθρο 171 (1) της Συνθήκης περί ιδρύσεως της Ευρωπαϊκής Κοινότητας, το Συμβούλιο αποφάσισε να ζητήσει τη γνωμοδότηση της Ευρωπαϊκής Οικονομικής και Κοινωνικής Επιτροπής για την ανωτέρω πρόταση.

Το τμήμα "Γεωργία, ανάπτυξη της υπαίθρου και περιβάλλον", στο οποίο ανατέθηκε η προετοιμασία των σχετικών εργασιών, επεξεργάσθηκε τη γνωμοδότησή του στις 20 Ιουνίου 2002 με βάση την εισηγητική έκθεση του κ. Σκλαβούνου.

Κατά την 392η σύνοδο ολομέλειας της 17ης και 18ης Ιουλίου 2002 (συνεδρίαση της 17ης Ιουλίου 2002), η Οικονομική και Κοινωνική Επιτροπή υιοθέτησε με 121 ψήφους υπέρ και 4 αποχές την ακόλουθη γνωμοδότηση.

1. Εισαγωγή

1.1. Με τον προτεινόμενο κανονισμό του Συμβουλίου σχετικά με την εισαγωγή και εξαγωγή επικίνδυνων χημικών προϊόντων(1) θα τεθούν σε εφαρμογή οι απαιτήσεις της Σύμβασης του Ρότερνταμ για την εφαρμογή της διαδικασίας συναίνεσης μετά από ενημέρωση ΣΜΕ(PIC) ούτως ώστε η Ευρωπαϊκή Κοινότητα να επικυρώσει τη Σύμβαση(2).

1.2. Η ΕΟΚΕ υποστηρίζει τις στρατηγικές βιώσιμης ανάπτυξης και ενθαρρύνει την υιοθέτηση μιας προληπτικής προσέγγισης όσον αφορά τη διαχείριση των χημικών προϊόντων για να προστατευθεί η υγεία και το περιβάλλον. Με τη βελτίωση της πρόσβασης στις πληροφορίες και με τη συμπαράσταση στους φορείς λήψεως αποφάσεων των αναπτυσσόμενων χωρών, η Σύμβαση του Ρότερνταμ για την εφαρμογή της διαδικασίας Συναίνεσης μετά από ενημέρωση μπορεί να μειώσει την έκθεση των ανθρώπινων πληθυσμών και του περιβάλλοντός τους σε ορισμένες επικίνδυνες ουσίες. Η ΕΟΚΕ επικροτεί την Ευρωπαϊκή Κοινότητα για τον πρωταγωνιστικό της ρόλο στην κατάρτιση μιας ισχυρής Σύμβασης και για την εμμονή της στο να εξασφαλισθεί ότι οι χώρες εξαγωγής αναγνωρίζουν τις ευθύνες τους έναντι των αναπτυσσόμενων χωρών, παρά την αντίθεση ορισμένων άλλων βιομηχανικών χωρών προς πολλές από τις προτάσεις για την επίτευξη του στόχου αυτού. Ο κανονισμός για την εφαρμογή της Σύμβασης ευθυγραμμίζεται με τις απόψεις των κρατών μελών και συγκεκριμένα ότι είναι σκόπιμο να γίνει υπέρβαση των διατάξεων της Σύμβασης, προκειμένου να βοηθηθούν πλήρως οι αναπτυσσόμενες χώρες, ώστε να έχουν καλύτερη πληροφόρηση για τις επικίνδυνες χημικές ουσίες που εξάγονται από την Ευρώπη, να αυξηθεί η διαφάνεια της διαδικασίας λήψεως αποφάσεων και να βελτιωθεί η διακυβέρνηση. Η ΕΟΚΕ υποστηρίζει τις προσπάθειες αυτές, που θα υποβοηθήσουν όχι μόνο τη βιώσιμη ανάπτυξη, αλλά και θα μειώσουν τους κινδύνους σε παγκόσμια κλίμακα. Με τον κανονισμό αυτό επιβεβαιώνεται η πρόθεση της Ευρωπαϊκής Κοινότητας να παράσχει τεχνική βοήθεια στις αναπτυσσόμενες χώρες για να ισχυροποιήσουν τις κανονιστικές τους δυνατότητες και η ΕΟΚΕ υποστηρίζει το στόχο αυτό.

1.3. Η Σύμβαση ΣΜΕ(PIC) απαιτεί να καταστούν νομικώς δεσμευτικές 50 κυρώσεις και δεδομένου ότι η ΕΚ συμμετέχει ως μια "περιφερειακή οργάνωση οικονομικής ολοκλήρωσης" έχει σημασία να υιοθετηθεί σύντομα ο κανονισμός, ώστε η Κοινότητα να επικυρώσει τη Σύμβαση. Σήμερα, η Σύμβαση του Ρόντερνταμ έχει υπογραφεί από 73 μέρη συμπεριλαμβανομένης της Ευρωπαϊκής Κοινότητας και όλων των κρατών μελών εκτός της Ιρλανδίας. Ωστόσο, δεν έχει τεθεί ακόμη σε ισχύ δεδομένου ότι μόνο 21 μέρη την έχουν επικυρώσει ως τώρα. Η ΕΟΚΕ ζητεί την ταχεία επικύρωσή της από όλους και εκφράζει την λύπη της για το γεγονός ότι η Ευρωπαϊκή Επιτροπή δεν έδρασε με μεγαλύτερη ταχύτητα.

1.4. Ο νέος κανονισμός(3) θα αντικαταστήσει τον τρέχοντα κανονισμό αριθ. 2455/92(4) όσον αφορά τις εισαγωγές και εξαγωγές ορισμένων επικίνδυνων χημικών προϊόντων. Ο νέος κανονισμός είναι πιο αυστηρός από τον κανονισμό που ισχύει σήμερα και εισάγει έναν ορισμένο αριθμό επιπρόσθετων στοιχείων σε σύγκριση με τη Σύμβαση με σκοπό να βοηθήσει τις αναπτυσσόμενες χώρες να λάβουν περισσότερες ρυθμιστικές αποφάσεις μετά από ενημέρωση.

2. Ιστορικό

2.1. Είναι χρήσιμο να εκτεθεί συνοπτικά το ιστορικό της Σύμβασης ΣΜΕ(PIC). Το 1989 η διαδικασία εφαρμογής της ΣΜΕ(PIC) συμπεριλήφθηκε στο Διεθνή Κώδικα Δεοντολογίας για τη διανομή και χρήση των φυτοφαρμάκων του Οργανισμού Τροφίμων και Γεωργίας (FAO) των Ηνωμένων Εθνών, και στις κατευθυντήριες γραμμές τους Λονδίνου για την ανταλλαγή πληροφοριών για τις χημικές ουσίες στο διεθνές εμπόριο του Προγράμματος των Ηνωμένων Εθνών για το Περιβάλλον (UNEP). Από το 1991, βασιζόταν σε μη δεσμευτικές διατάξεις. Η αρχική ώθηση προήλθε από την ανησυχία ότι τα χημικά προϊόντα των οποίων η χρήση είχε απαγορευθεί ή περιορισθεί στις βιομηχανικές χώρες μπορούσαν να εξάγονται και να χρησιμοποιούνται στις αναπτυσσόμενες χώρες. Το ζήτημα της απαγόρευσης εξαγωγής απαγορευμένων χημικών προϊόντων ετέθη από ορισμένες κυβερνήσεις και οργανώσεις δημοσίου συμφέροντος. Ωστόσο η ΣΜΕ(PIC) αναπτύχθηκε διότι:

(α) πολλές αναπτυσσόμενες χώρες δεν επιθυμούν να περιορίζεται η δυνατότητά τους να εισάγουν και να κάνουν χρήση χημικών προϊόντων από νομοθεσίες των βιομηχανικών χωρών,

(β) εάν εξακολουθεί να υπάρχει ζήτηση για αυτά τα χημικά προϊόντα, η παραγωγή θα μετατοπισθεί αλλού και θα συνεχισθεί το εμπόριο με τις αναπτυσσόμενες χώρες,

(γ) η δράση ισχύει μόνον για τα απαγορευμένα ή αποσυρμένα χημικά προϊόντα και όχι για χημικά προϊόντα που υπόκεινται σε αυστηρούς περιορισμούς,

(δ) πολλά φυτοφάρμακα που προξενούν προβλήματα στην υγεία και το περιβάλλον των αναπτυσσόμενων χωρών δεν απαγορεύθηκαν ή δεν αποτέλεσαν αντικείμενο αυστηρών περιορισμών στις βιομηχανικές χώρες,

(ε) η θέσπιση υψηλών προδιαγραφών για τη διαχείριση των χημικών ουσιών στις αναπτυσσόμενες χώρες θα ωφελήσει τους καταναλωτές των εν λόγω χωρών καθώς και των χωρών που καταναλώνουν τις γεωργικές εξαγωγές τους, συμπεριλαμβανομένης της ΕΕ, ένεκα χαμηλότερων κατάλοιπων φυτοφαρμάκων.

2.2. Εντούτοις όμως η απαγόρευση εξαγωγής ορισμένων χημικών προϊόντων είναι δυνατή υπό ορισμένες προϋποθέσεις για να βοηθηθούν οι αναπτυσσόμενες χώρες στην εξεύρεση εναλλακτικών λύσεων. Η δεύτερη διεθνής σύμβαση, η Σύμβαση της Στοκχόλμης για τους έμμονους οργανικούς ρύπους (ΕΟΡ) αποβλέπει στην πλήρη απάλειψη της παραγωγής και χρήσης ορισμένων χημικών προϊόντων, αρχικώς 12, συμπεριλαμβανομένων εννέα φυτοφαρμάκων(5). Η Σύμβαση της Στοκχόλμης και η Σύμβαση του Ρότερνταμ θα βελτιώσουν τη παγκόσμια ασφάλεια και διαχείριση των επικίνδυνων χημικών ουσιών.

2.3. Η ισχύς της ΣΜΕ(PIC) έγκειται κυρίως στο ρόλο της για την ανταλλαγή πληροφοριών και στο γεγονός ότι υποβοηθάει στην ρυθμιστική ενδυνάμωση των κανόνων που διέπουν τα χημικά προϊόντα στις αναπτυσσόμενες χώρες, συμβάλλοντας έτσι σημαντικά στη βιώσιμη ανάπτυξη. Κατά τη Συνάντηση Κορυφής της Γης του 1992, οι κυβερνήσεις συμφώνησαν ότι η ΣΜΕ(PIC) πρέπει να καταστεί μια δεσμευτική νομικώς Σύμβαση έως το 2000. Σε περίπτωση που οι επικίνδυνες ιδιότητες ορισμένων χημικών ουσιών καθίστανται αισθητές, οι κυβερνήσεις των βιομηχανικών κρατών έχουν τη δυνατότητα να εντοπίζουν τους κινδύνους και να απαγορεύουν ή να επιβάλλουν αυστηρούς περιορισμούς στις εν λόγω χημικές ουσίες για την προστασία της ανθρώπινης υγείας και/ή του περιβάλλοντος. Πολλές από τις αναπτυσσόμενες χώρες δεν διαθέτουν νομοθεσία εφαρμογής, επιστημονικούς και τεχνικούς πόρους για την αξιολόγηση των κινδύνων ούτε εργαστήρια αναλύσεων και άλλους βασικούς πόρους. Η Σύμβαση ΣΜΕ(PIC) παρέχει στις αναπτυσσόμενες χώρες σημαντική ενημέρωση σχετικά με τις ρυθμιστικές δράσεις που αναλαμβάνονται για τις επικίνδυνες χημικές ουσίες και τις βοηθάει να αντιμετωπίσουν τις μη επιθυμητές εισαγωγές των εν λόγω χημικών προϊόντων. Οι κυβερνήσεις συμφώνησαν να εφαρμοσθεί η Σύμβαση αυτή σε εθελούσια βάση από την ημερομηνία υπογραφής της 11ης Σεπτεμβρίου 1998. Στη σύμβαση υποδεικνύεται ότι οι χώρες μπορούν να λάβουν αυστηρότερα μέτρα αν παραμένουν συνεπείς προς τους σκοπούς της.

3. Βασικά στοιχεία της Σύμβασης του Ρότερνταμ και οι χημικές ουσίες που καλύπτονται από τον νέο κανονισμό

3.1. Η υιοθέτηση του εν λόγω κανονισμού θα επιτρέψει στην Ευρωπαϊκή Ένωση να επικυρώσει τη Σύμβαση του Ρότερνταμ, βασικά στοιχεία της οποίας είναι τα εξής:

- οι κυβερνήσεις ορίζουν μια εθνική αρχή, αποκαλούμενη ορισθείσα εθνική αρχή, αρμόδια για τις διοικητικές λειτουργίες που απαιτούνται από τη Σύμβαση,

- οι κυβερνήσεις κοινοποιούν στη γραμματεία της ΣΜΕ(PIC)(6) οποιαδήποτε απαγόρευση ή αυστηρό περιορισμό εντός 90 ημερών από την ημερομηνία κατά την οποία τίθεται σε εφαρμογή η τελική ρυθμιστική πράξη κατά του συγκεκριμένου χημικού προϊόντος,

- οι κυβερνήσεις που απαγόρευσαν ή επέβαλαν σοβαρό περιορισμό στην εμπορία ενός χημικού προϊόντος παρέχουν κοινοποίηση εξαγωγής στις χώρες εισαγωγής τουλάχιστον έως ότου το εν λόγω χημικό προϊόν συμπεριληφθεί στον κατάλογο ΣΜΕ(PIC) ενώ οι χώρες εισαγωγής δηλώνουν εάν επιτρέπουν ή απαγορεύουν την εισαγωγή του,

- ένα χημικό προϊόν συμπεριλαμβάνεται στον κατάλογο ΣΜΕ(PIC) εφόσον έχει απαγορευθεί ή αποτελέσει αντικείμενο σοβαρών περιορισμών (σύμφωνα με τον ορισμό της Σύμβασης) σε δύο χώρες σε δύο περιοχές του κόσμου,

- επιπλέον, μια άκρως επικίνδυνη σύνθεση φυτοφαρμάκου που αποδεικνύεται ότι προκαλεί σοβαρά προβλήματα υγείας ή σοβαρά περιβαλλοντικά προβλήματα σε αναπτυσσόμενες χώρες ή σε χώρες με μεταβατικές οικονομίες συμπεριλαμβάνεται στον κατάλογο ΣΜΕ(PIC) από τις χώρες αυτές με βάση τα ειδικά περιστατικά. Ενώ οι χώρες αυτές μπορούν να απαγορεύσουν ή να επιβάλουν σοβαρούς περιορισμούς σε αυτά τα φυτοφάρμακα όταν διαθέτουν κατάλληλη νομοθεσία, το μέτρο αυτό δεν αποτελεί σχετική προϋπόθεση,

- μια επιτροπή εξέτασης χημικών προϊόντων αποτελούμενη από εμπειρογνώμονες που έχουν ορισθεί από τα μέρη της Συμβάσεως εξελέγχει τις ελεγκτικές δράσεις της γραμματείας και αν αυτές ανταποκρίνονται στον ορισμό της Σύμβασης, τότε ζητείται από την επιτροπή εξέτασης χημικών προϊόντων να συντάξει ένα κείμενο καθοδήγησης για λήψη αποφάσεως,

- η διάσκεψη των μερών αποφασίζει να προστεθεί η χημική ουσία στον κατάλογο ΣΜΕ(PIC). Εφόσον υπαχθεί στη ΣΜΕ(PIC), αποστέλλεται στις κυβερνήσεις το κείμενο καθοδήγησης για λήψη αποφάσεως και ζητείται να δηλώσουν εάν επιτρέπουν ή απαγορεύουν την εισαγωγή του εν λόγω χημικού προϊόντος,

- οι χώρες λαμβάνουν τα κατάλληλα μέτρα προκειμένου να διασφαλισθεί ότι οι εξαγωγείς τους ανταποκρίνονται στις αποφάσεις εισαγωγής.

3.1.1. Ο νέος κανονισμός θεσπίζει την υποδομή συμμετοχής στους μηχανισμούς της Σύμβασης, στους οποίους συμπεριλαμβάνεται η ορισθείσα εθνική αρχή, η συμμετοχή στη διάσκεψη των μερών και η επιτροπή εξέτασης χημικών προϊόντων καθώς και ένας μηχανισμός προκειμένου τα κράτη μέλη να αντιμετωπίζουν το πρόβλημα της προετοιμασίας της τεχνικής τεκμηρίωσης. Ο κανονισμός διευκρινίζει ότι η ΕΚ θα λαμβάνει αποφάσεις ως εισαγωγέας χημικών ουσιών και θα ανταποκρίνεται στις υποχρεώσεις της ως εξαγωγέας χημικών ουσιών.

3.2. Ο κανονισμός καλύπτει τα χημικά προϊόντα που είναι απαγορευμένα (συμπεριλαμβανομένων όσων αποσύρθηκαν από την κυκλοφορία), ή υπάγονται σε αυστηρούς περιορισμούς στην ΕΕ για λόγους υγείας ή περιβάλλοντος. Σχετικά με τα "φυτοφάρμακα", περιλαμβάνει τα φυτοφάρμακα που υπάγονται σε ευρωπαϊκές ρυθμίσεις ως "προϊόντα φυτοπροστασίας" και "βιοκτόνα" και σε σχέση με τα βιομηχανικά χημικά προϊόντα, περιλαμβάνει τα χημικά "για χρήση από επαγγελματίες" και "χημικά για χρήση από το κοινό". Στο Παράρτημα 1 απαριθμούνται τα χημικά που καλύπτονται από τον κανονισμό ως εξής:

- Μέρος 1: χημικά προϊόντα που έχουν απαγορευθεί ή υπόκεινται σε σοβαρό περιορισμό στην Κοινότητα και συνεπώς χαρακτηρίζονται ως υποκείμενα σε κοινοποίηση εξαγωγής ένεκα απαγόρευσης ή σοβαρού περιορισμού (ο κατάλογος περιλαμβάνει τα φυτοφάρμακα που υπάγονται ήδη στη διαδικασία ΣΜΕ, εφόσον έχουν αρθεί οι υποχρεώσεις κοινοποίησης εξαγωγής).

- Μέρος 2: χημικά προϊόντα τα οποία ένεκα απαγορεύσεως ή σοβαρού περιορισμού στην Κοινότητα χαρακτηρίζονται ως υποκείμενα σε κοινοποίηση ΣΜΕ(PIC) (εξαιρουμένων εκείνων που συμπεριλαμβάνονται στην ΣΜΕ(PIC).

- Μέρος 3: χημικά προϊόντα που υπάγονται ήδη στη διαδικασία ΣΜΕ(PIC).

3.2.1. Ο κανονισμός έχει ευρύτερο πεδίο εφαρμογής από τη Σύμβαση, διότι απαιτεί κοινοποίηση για την εξαγωγή ορισμένων ειδών ή προϊόντων, που περιέχουν χημικά προϊόντα που έχουν απαγορευθεί ή υπόκεινται σε σοβαρό περιορισμό υπό μη αντιδράσασα (καθαρή) μορφή. Επιπλέον, τα είδη ή προϊόντα που συμπεριλαμβάνονται στο Παράρτημα V του Κανονισμού των οποίων η χρήση απαγορεύεται στην Κοινότητα, δεν θα εξάγονται.

3.2.1.1. Περισσότερα χημικά προϊόντα θα προστεθούν στο Παράρτημα 1 ανάλογα με τις κατάλληλες οριστικές κανονιστικές πράξεις που λαμβάνονται σύμφωνα με την κοινοτική νομοθεσία ή εφόσον χημικά προϊόντα προστίθενται στη Σύμβαση κατόπιν κοινοποιήσεως από άλλα μέρη.

4. Η γνώμη της ΕΟΚΕ για τα μέτρα του κανονισμού

4.1. Με την υιοθέτηση του κανονισμού για την εφαρμογή της Σύμβασης ΣΜΕ(PIC) και σύμφωνα με τις αρχές που θεωρούνται σημαντικές όπως η "ανάληψη κοινής ευθύνης και η καταβολή συλλογικών προσπαθειών μεταξύ των μερών στο διεθνές εμπόριο των επικίνδυνων χημικών ουσιών για να προστατευθεί η ανθρώπινη υγεία και το περιβάλλον από δυνητικούς κινδύνους", η πρόταση αυτή θεσπίζει πολλά σημαντικά μέτρα. Η ΕΟΚΕ επιθυμεί να επισύρει την προσοχή στα οφέλη που θα προκύψουν από τα μέτρα που περιλαμβάνονται στον κανονισμό και προτείνει την ανάληψη δράσεως για την επίτευξη των στόχων:

Κοινοποιήσεις εξαγωγής

4.1.1. Η κοινοποίηση εξαγωγής των χημικών που έχουν απαγορευθεί ή υπόκεινται σε σοβαρό περιορισμό στην ΕΕ θα εξακολουθήσει να ισχύει έως ότου το εν λόγω χημικό προϊόν συμπεριληφθεί στη ΣΜΕ(PIC) οπότε η κοινοποίηση εξαγωγής θα εξακολουθήσει να ισχύει εφόσον απαιτηθεί από τις εισαγωγικές χώρες. Τα χημικά προϊόντα που περιλαμβάνονται στα μέρη 2 ή 3 του παραρτήματος 1 δεν θα εξάγονται άνευ ρητής αδείας της χώρας εισαγωγής. Με την τροποποίηση της απαίτησης της Σύμβασης σύμφωνα με την οποία επικρατεί το status quo εφόσον ένα μέρος δεν δίδει ρητή άδεια εισαγωγής, ενισχύονται οι στόχοι της Σύμβασης. Η ΕΟΚΕ αναγνωρίζει τη σημασία της τρέχουσας κοινοποίησης και ζητεί να καταβληθεί κάθε δυνατή προσπάθεια για να εξασφαλισθεί ότι όλα τα ενδιαφερόμενα μέρη στις αναπτυσσόμενες χώρες, συμπεριλαμβανομένων και των ομάδων συμφερόντων του δημοσίου, ενημερώνονται σχετικά με τις συνεχιζόμενες εισαγωγές.

Πρόσβαση στην πληροφόρηση σχετικά με τις εξαγωγές

4.1.2. Το άρθρο 9 ενθαρρύνει την πρόσβαση στις πληροφορίες ορίζοντας ότι ο εξαγωγέας οφείλει να ενημερώνει την ορισθείσα εθνική αρχή για τις εξαχθείσες ποσότητες οιουδήποτε χημικού προϊόντος που έχει απαγορευθεί ή που υπόκειται σε αυστηρό περιορισμό στην ΕΕ ή οιουδήποτε χημικού προϊόντος υποκείμενου στη Σύμβαση και παράλληλα δημοσιεύεται στη σύνοψη με μη εμπιστευτικές πληροφορίες. Η ΕΟΚΕ επικροτεί την πρωτοβουλία της Ευρωπαϊκής Επιτροπής και της χημικής βιομηχανίας όσον αφορά τη σύναψη εκούσιας συμφωνίας, πριν από την επικύρωση της Κοινότητας και πριν καταστεί νομικώς δεσμευτική η Σύμβαση του Ρότερνταμ, για την παροχή πληροφοριών σε ετήσια βάση για τις ποσότητες εξαγόμενων χημικών προϊόντων που καλύπτονται από τον Κανονισμό 2455/92. Πρέπει να αναγνωρισθεί και να εκτιμηθεί πλήρως η καλή θέληση της χημικής βιομηχανίας όσον αφορά την πρωτοβουλία αυτή, δεδομένου ότι οι βιομηχανίες τρίτων χωρών δεν υπόκεινται ακόμη στην υποχρέωση αυτή. Η ΕΟΚΕ επικροτεί την πρωτοβουλία της Ευρωπαϊκής Επιτροπής να καταστούν οι πληροφορίες εξαγωγής διαθέσιμες ετησίως σε συνολική βάση, και αναγνωρίζει τη δέσμευσή της προκειμένου να εξασφαλισθεί ότι οι χώρες εισαγωγής θα έχουν πλήρη και τακτική πρόσβαση σε όλες τις πληροφορίες που συλλέγονται από την Ευρωπαϊκή Επιτροπή, εντούτοις:

- προτρέπει την Ευρωπαϊκή Επιτροπή να καταστήσει τις εν λόγω πληροφορίες διαθέσιμες επί τη βάσει των εξαγωγών από τα κράτη μέλη, υπό τον όρο ότι δεν θίγεται ο εμπορικός εμπιστευτικός χαρακτήρας τους,

- υποδεικνύει στην Ευρωπαϊκή Επιτροπή να συλλέγει και να γνωστοποιεί τις διαθέσιμες πληροφορίες για τον τόπο παραγωγής και την ετήσια παραγωγή των χημικών ουσιών που καλύπτονται από τον Κανονισμό, ή άλλα μέτρα που εξετάζονται στη Λευκή Βίβλο - Στρατηγική για μια μελλοντική πολιτική για τα χημικά προϊόντα(7).

4.1.2.1. Η Ευρωπαϊκή Επιτροπή έχει θέσει σε λειτουργία μία δημόσια τράπεζα δεδομένων για τις εξαγωγές στις χώρες εισαγωγής. Όλες οι εξαγωγές όμως καταγράφονται ως προερχόμενες από την Κοινότητα. Η προέλευση του κράτους μέλους που εξάγει αποτελεί σημαντική δημόσια πληροφόρηση και γι' αυτό η ΕΟΚΕ πιστεύει ότι οι πληροφορίες αυτές πρέπει να είναι πάντοτε διαθέσιμες.

Πρόσβαση στην πληροφόρηση και παροχή βοήθειας προς τις χώρες εισαγωγής

4.1.3. Η Ευρωπαϊκή Επιτροπή και τα κράτη μέλη θα διευκολύνουν την παροχή επιστημονικής, τεχνικής, οικονομικής και νομοθετικής πληροφόρησης (λαμβάνοντας υπόψη την ανάγκη προστασίας των εμπορικών πληροφοριών εμπιστευτικού χαρακτήρα) σχετικά με τα χημικά προϊόντα που καλύπτονται από τον Κανονισμό συμπεριλαμβανομένης και της πληροφόρησης επί τοξικολογικών και οικοτοξικολογικών θεμάτων καθώς και πληροφόρησης επί θεμάτων ασφάλειας. Με τη σημαντική αύξηση της παροχής πληροφοριών προς τις αναπτυσσόμενες χώρες, η ΕΟΚΕ φρονεί ότι η Ευρωπαϊκή Κοινότητα πρέπει να προβλέψει πόρους για την υλοποίηση των εξής προτεραιοτήτων που καθορίζονται στον Κανονισμό:

4.1.3.1. Υποστήριξη για το δίκτυο πληροφόρησης που δημιουργήθηκε από το διακυβερνητικό βήμα για την ασφάλεια των χημικών προϊόντων.

4.1.3.2. Περαιτέρω πληροφόρηση για ένα χημικό προϊόν ή μια ρυθμιστική πράξη που ζητείται από ένα μέρος εισαγωγής.

4.1.3.3. Οι πληροφορίες και οι λεπτομέρειες σχετικά με τις διαμετακομιστικές κινήσεις στις χώρες δια των οποίων τα χημικά προϊόντα υπό τη διαδικασία ΣΜΕ(PIC) κατευθύνονται προς τον προορισμό τους πρέπει να κοινοποιούνται στην κατάλληλη γλώσσα των εν λόγω χωρών.

Υποχρεωτικές προδιαγραφές για την εξαγωγή χημικών προϊόντων

4.1.4. Η ΕΟΚΕ επικροτεί την απαίτηση του Κανονισμού σύμφωνα με την οποία οι προδιαγραφές ταξινόμησης, συσκευασίας και επισήμανσης της ΕΕ θα ισχύουν και για τις εξαγωγές και ότι τα δεδομένα ασφάλειας παρέχονται στις επίσημες γλώσσες ή στην κύρια γλώσσα της χώρας προορισμού. Ωστόσο, μπορεί να προκύψουν επιπρόσθετα προβλήματα κατά την μεταφορά δια πλοίων, ορισμένα εκ των οποίων δεν μπορεί να ελέγξει ο εξαγωγέας: τα φορτία απαγορευμένων ή υπαγόμενων σε αυστηρούς περιορισμούς χημικών προϊόντων μπορεί να διέλθουν από πολλές χώρες και να διακινηθούν από άτομα που δεν έχουν επίγνωση των κινδύνων ενώ ασυνείδητες ναυτιλιακές εταιρείες μπορεί να αποκρύψουν τη φύση των φορτίων. Η ΕΟΚΕ προτείνει να εξεταστούν τα προβλήματα αυτά επειγόντως. Είναι ίσως αναγκαίο η τεκμηρίωση αποστολής που συνοδεύει τα επικίνδυνα χημικά προϊόντα να παρέχεται στη γλώσσα όλων των χωρών μέσω των οποίων διέρχονται τα προϊόντα αυτά έως ότου φθάσουν στον τελικό προορισμό τους και επιβάλλεται η λήψη και άλλων μέτρων(8). Στο πλαίσιο της παροχής τεχνικής βοήθειας, η Κοινότητα πρέπει να ενθαρρύνει την κατάρτιση των τελωνιακών υπαλλήλων, οι οποίοι θα διαδραματίσουν κύριο ρόλο όσον αφορά τις πρακτικές πτυχές της εφαρμογής της Σύμβασης ΣΜΕ(PIC).

4.1.4.1. Στόχος των ελάχιστων προδιαγραφών για τα εξαγόμενα χημικά προϊόντα είναι η εξασφάλιση της ποιότητας και της συνάφειας, η ευθυγράμμιση με τις προδιαγραφές καθαρότητας, του χρόνου αποθήκευσης, του μεγέθους και της συσκευασίας προς αποφυγήν δημιουργίας άχρηστων αποθεμάτων.

4.1.5. Η ΕΟΚΕ συνιστά στην Ευρωπαϊκή Επιτροπή να διασφαλίσει ότι οι αναπτυσσόμενες χώρες θα βελτιώσουν την ικανότητα αξιολογήσεως της καταλληλότητας των εισαγωγών χημικών προϊόντων, με την παροχή στοχοθετημένης αναπτυξιακής ενίσχυσης για τη βελτίωση της κατάρτισης και της δημιουργίας εργαστηρίων. Η ΕΟΚΕ αναγνωρίζει το σημαντικό πρόβλημα των άχρηστων αποθεμάτων φυτοφαρμάκων που δημιουργήθηκαν από υπερπροσφορά και παροχή ακατάλληλων φυτοφαρμάκων καθώς και από ανεπαρκείς συνθήκες αποθήκευσης στις χώρες εισαγωγής. Πρέπει να υποστηριχθεί η ανάληψη δράσεως για να εμποδισθεί η συγκέντρωση μελλοντικών άχρηστων αποθεμάτων και να διατεθούν κεφάλαια για την ασφαλή απόθεση των υφιστάμενων αποθεμάτων.

Απαγόρευση εξαγωγών

4.1.6. Η απαγόρευση εξαγωγής η οποία κατά την κρίση του Συμβουλίου των Υπουργών μπορεί να ισχύσει για ορισμένα χημικά προϊόντα ή είδη τα οποία περιλαμβάνονται στο Παράρτημα V, αποτελεί σημαντική καινοτομία. Η ΕΟΚΕ συνιστά επιμόνως στην Ευρωπαϊκή Επιτροπή να συνεργαστεί με τα κράτη μέλη για να διασφαλισθεί ότι όλα τα είδη που περιέχουν επικίνδυνες χημικές ουσίες υπό μορφή που θα βλάψει την υγεία των ατόμων που εκτίθενται σε αυτές, υπόκεινται σε απαγόρευση εξαγωγής. Η ΕΟΚΕ φρονεί ότι πρέπει να εξετασθεί το θέμα της καθοδήγησης για την ευρύτερη εφαρμογή της απαγόρευσης εξαγωγής στο πλαίσιο των ρυθμίσεων του Παγκόσμιου Οργανισμού Εμπορίου (ΠΟΕ).

Τεχνική βοήθεια

4.1.7. Η Ευρωπαϊκή Επιτροπή και τα κράτη μέλη καλούνται να συνεργασθούν για την προώθηση της τεχνικής βοήθειας που συνίσταται στην κατάρτιση, στην ανάπτυξη έργων υποδομής, ικανότητας και εμπειρογνωμοσύνης στις αναπτυσσόμενες χώρες για τη διαχείριση των χημικών προϊόντων καθ' όλο τον κύκλο ζωής τους και για την εφαρμογή της Σύμβασης. Η ΕΟΚΕ φρονεί ότι πρέπει να παρασχεθεί βοήθεια προς τις οργανώσεις των εργαζομένων, και τους ΜΚΟ που ασχολούνται με την υγεία, το περιβάλλον και τα γεωργικά συστήματα που περιορίζουν την εξάρτηση από επικίνδυνα φυτοφάρμακα.

Τα χημικά προϊόντα που περιλαμβάνονται στο Παράρτημα 1

4.1.8. Τα προϊόντα φυτοπροστασίας στην αγορά των κρατών μελών διέπονται από την Οδηγία 91/414/ΕΟΚ. Σήμερα επιχειρείται μια αναθεώρηση της διαδικασίας αυτής βάσει της οποίας μεγάλος αριθμός φυτοφαρμάκων (προϊόντων φυτοπροστασίας) θα αποσυρθούν από την αγορά το 2003 διότι δεν υφίστανται επαρκή στοιχεία για την ανανέωση της έγκρισης ή διότι η αγορά είναι υπερβολικά περιορισμένη ώστε οι μεταποιητές και διανομείς να επενδύσουν για τη δημιουργία των απαιτούμενων στοιχείων. Σε ορισμένες περιπτώσεις, η απόσυρση από την αγορά των προϊόντων αυτών γίνεται μόνον για εμπορικούς λόγους ενώ σε άλλες περιπτώσεις υπάρχει ανησυχία ότι το εν λόγω χημικό προϊόν μπορεί να έχει αρνητικές επιπτώσεις στην υγεία ή το περιβάλλον. Η Ευρωπαϊκή Επιτροπή θεωρεί σημαντικό να εντοπίζονται και να υποβάλλεται σχετική κοινοποίηση στα πλαίσια της διαδικασίας ΣΜΕ(PIC) τα προϊόντα που δεν συμπεριλαμβάνονται στο σχετικό τμήμα του παραρτήματος της Οδηγίας 91/414/ΕΚ λόγω ανησυχιών για την υγεία ή για το περιβάλλον. Η ΕΟΚΕ επικροτεί τη σημαντική και χρήσιμη αυτή πρωτοβουλία της Επιτροπής και ζητεί ταυτοχρόνως να επιταχυνθεί η προβλεπόμενη αναθεώρηση με βάση νέα επιστημονικά και τεχνικά στοιχεία. Η απαγόρευση ή η υπαγωγή σε αυστηρούς περιορισμούς βιομηχανικών χημικών προϊόντων λόγω ανησυχιών για την ανθρώπινη υγεία ή το περιβάλλον ρυθμίζονται από την Οδηγία 76/769/ΕΟΚ. Η ΕΟΚΕ επικροτεί το γεγονός ότι τα μέτρα αυτά θα κοινοποιηθούν επίσης.

5. Παρατηρήσεις και συστάσεις της ΕΟΚΕ για θέματα που δεν εξετάζονται στον κανονισμό

Η ΕΟΚΕ επιθυμεί να επισύρει την προσοχή στα εξής:

Υγιεινή και ασφάλεια της εργασίας

5.1. Η ΕΟΚΕ αποδίδει μεγάλη σημασία στην υγιεινή και την ασφάλεια της εργασίας. Αναφορικά με τα "βιομηχανικά χημικά προϊόντα", ο κανονισμός διευκρινίζει ότι ο όρος καλύπτει τα χημικά για χρήση από επαγγελματίες και τα χημικά για χρήση από το κοινό. Η ΕΟΚΕ επιθυμεί να τονίσει ότι ο όρος "επαγγελματίες" αναφέρεται σε όλους όσοι χρησιμοποιούν χημικά προϊόντα κατά την εργασία τους προκειμένου να καταστεί σαφές ότι ο κανονισμός πρέπει να καλύπτει όλους όσοι είναι πιθανόν να εκτίθενται στο χώρο εργασίας, στην οικία ή στο ευρύτερο περιβάλλον.

Απαγορεύσεις στα επιμέρους κράτη μέλη

5.2. Το άρθρο 10 παράγραφος 7 της πρότασης απαγορεύει στα κράτη μέλη να υποβάλουν κοινοποιήσεις στη γραμματεία σχετικά με τις οριστικές κανονιστικές πράξεις. Αυτό σημαίνει ότι μόνο τα απαγορευμένα ή υποκείμενα σε αυστηρούς περιορισμούς χημικά προϊόντα (στα πλαίσια των Οδηγιών 91/414ΕΟΚ, 98/8/ΕΚ, 79/117/ΕΟΚ, 76/769/ΕΟΚ, και οιασδήποτε άλλης σχετικής κοινοτικής νομοθεσίας) σε όλα τα κράτη μέλη θα κοινοποιούνται. Η ΕΟΚΕ φρονεί ότι η απαγόρευση ή ο αυστηρός περιορισμός για το προϊόν ενός κράτους μέλους αποτελεί πληροφορία που πρέπει να παρέχεται στις χώρες εισαγωγής και ότι η Ευρωπαϊκή Επιτροπή πρέπει να θεσπίζει διαδικασίες υποβολής "κοινοποίησης πράξης ελέγχου" ή να εξασφαλίσει ότι στο πλαίσιο ανταλλαγής πληροφοριών η σχετική πράξη κοινοποιείται στις ενδιαφερόμενες χώρες.

Υποστήριξη της καινοτομίας στη χημική βιομηχανία

5.3. Η ΕΟΚΕ αναγνωρίζει το σημαντικό ρόλο που καλείται να διαδραματίσει στην Ευρώπη μία καινοτόμος και ανταγωνιστική χημική βιομηχανία και πιστεύει ότι οι δραστηριότητές της πρέπει να υποστηριχθούν πλήρως από πολιτικές που ενθαρρύνουν τη βιώσιμη ανάπτυξη. Η ΕΟΚΕ καλεί τη βιομηχανία και την Ευρωπαϊκή Επιτροπή να προωθήσουν την έρευνα στον τομέα εναλλακτικών λύσεων, περιλαμβανομένων βιολογικών ελέγχων και άλλων μεθοδολογιών για την αντιμετώπιση των παρασίτων, αντί της παραγωγής και της χρήσης φυτοφαρμάκων. Στόχος των δράσεων αυτών είναι να υποστηριχθεί η βιώσιμη ανταγωνιστικότητα και η οικολογική παραγωγικότητα καθώς και η χάραξη ευρωπαϊκής στρατηγικής για την προαγωγή της οργανικής γεωργίας και της βιώσιμης ανάπτυξης της υπαίθρου. Η ΕΟΚΕ παροτρύνει την Ευρωπαϊκή Επιτροπή να βοηθήσει τις προσπάθειες της βιομηχανίας για βιώσιμη, οικολογική καινοτομία, μέσω της ενθάρρυνσης της έρευνας και της ανάπτυξης, της κατάρτισης και της χορήγησης κατάλληλων υποτροφιών.

5.3.1. Η ΕΟΚΕ πιστεύει ότι η Ευρωπαϊκή χημική βιομηχανία ασκεί ηγετικό ρόλο παγκοσμίως όσον αφορά τη συλλογική ευθύνη για τα θέματα περιβάλλοντος και εργασίας στις αναπτυσσόμενες χώρες και την ενθαρρύνει να διατηρήσει τον ηγετικό αυτό ρόλο(9).

5.3.2. Η ΕΟΚΕ επικροτεί τη θέσπιση προδιαγραφών FAO για τα προϊόντα στο διεθνές εμπόριο.

Η Οδηγία 98/8/ΕΚ

5.4. Σε προγενέστερη γνωμοδότησή της(10) σχετικά με την εμπορία βιοκτόνων προϊόντων, η ΕΟΚΕ τόνιζε με έμφαση ότι πρέπει να εξασφαλισθεί υψηλό επίπεδο προστασίας της υγείας του ανθρώπου και των ζώων καθώς και για την προστασία του περιβάλλοντος μέσω εναρμονισμένης εθνικής αξιολόγησης των θεμάτων που σχετίζονται με παρόμοιες επικίνδυνες ουσίες. Μετά λύπης της, η ΕΟΚΕ σημειώνει ότι η οδηγία δεν έχει ακόμη ενσωματωθεί στην εθνική νομοθεσία όλων των κρατών μελών.

5.4.1. Μόνον πρόσφατα, η Ευρωπαϊκή Επιτροπή κατήγγειλε στο Ευρωπαϊκό Δικαστήριο ορισμένα κράτη μέλη (FR, LUX, DE, SP, PT και ΙRL) για μη μεταφορά των διατάξεων της Οδηγίας 98/8/ΕΚ. Για μια ακόμη φορά η ΕΟΚΕ ζητεί να εξετασθεί περαιτέρω το θέμα αυτό.

Εκπαίδευση και κατάρτιση, για τις αναπτυσσόμενες χώρες

5.5. Ήδη από το 1991, η ΕΟΚΕ στη γνωμοδότησή της σχετικά με την εισαγωγή και εξαγωγή ορισμένων επικίνδυνων χημικών ουσιών(11) (σημείο 2.7 + 2.8) "παρότρυνε την Κοινότητα και τους διεθνείς οργανισμούς να βοηθήσουν τις λιγότερο ανεπτυγμένες χώρες προκειμένου να συστήσουν τα κατάλληλα μέσα που θα τους επιτρέπουν να δρουν με ταχύτητα έναντι οιασδήποτε πληροφορίας που κοινοποιείται και πρότεινε στην Επιτροπή να καταρτίσει ένα εγχειρίδιο που θα εξηγεί τις σχετικές διαδικασίες για να βοηθήσει τις επιχειρήσεις της Κοινότητας να εφαρμόζουν τον βασικό Κανονισμό". Επίσης, η ΕΟΚΕ είχε θέσει το πρόβλημα της ανάπτυξης της κατάρτισης και εκπαίδευσης για τα περιβαλλοντικά θέματα. Η σύσταση αυτή διατυπώνεται επίσης από τα Ηνωμένα Έθνη και τον Οργανισμό Τροφίμων και Γεωργίας (FAO) που ενθαρρύνουν την παροχή βοήθειας προς τις αναπτυσσόμενες χώρες και τις χώρες με μεταβατικές οικονομίες για την εφαρμογή ειδικών προγραμμάτων εντοπισμού άκρως επικίνδυνων συνθέσεων φυτοφαρμάκου που προκαλούν προβλήματα υπό ορισμένους όρους χρήσεως στις χώρες αυτές. Το στοιχείο αυτό θα πρέπει να εξετασθεί με σοβαρότητα ενόψει της διεύρυνσης της ΕΕ και να προωθηθούν σχέδια μέσω του γραφείου τεχνικής βοήθειας και ανταλλαγής πληροφοριών της Ευρωπαϊκής Επιτροπής.

5.6. Οι εθνικές πολιτικές των κρατών μελών θα πρέπει να αντιμετωπίσουν το πρόβλημα της εφαρμογής, τα εκπαιδευτικά προγράμματα και τα προγράμματα για την ευαισθητοποίηση της εθνικής κοινής γνώμης, την ανάπτυξη της ικανότητας σε σχέση με τη μείωση των κινδύνων και τη διαχείρισή τους, την ενίσχυση των θεσμικών μηχανισμών και προγραμμάτων, καθώς και των συστημάτων πληροφόρησης, δικτύων και συνδέσεων του διαδικτύου. Οι μηχανισμοί εθνικού διυπουργικού συντονισμού πρέπει να ενθαρρυνθούν και να διασφαλισθούν.

Μηχανισμός διαβούλευσης για τις οργανώσεις εργαζομένων και τους ΜΚΟ

5.7. Στη γνωμοδότησή της σχετικά με την προώθηση των μη κυβερνητικών οργανισμών στον τομέα της προστασίας του περιβάλλοντος(12), η ΕΟΚΕ όριζε (σημείο 4) ότι "είναι απαραίτητο να ενθαρρυνθούν και να χρηματοδοτηθούν οι δραστηριότητες και η περιβαλλοντική δέσμευση και άλλων ΜΚΟ που εκπροσωπούν ευρωπαίους πολίτες ως εργαζόμενους, επιχειρηματίες, γεωργούς ή καταναλωτές και των οποίων ο ρόλος για την εφαρμογή των περιβαλλοντικών πολιτικών έχει ζωτική σημασία". Η εμπλοκή ευρέως φάσματος φορέων θα πρέπει να εξασφαλισθεί στα πλαίσια της ενίσχυσης του νομοθετικού προγράμματος. Η ΕΟΚΕ πιστεύει ότι πρέπει να υπάρχουν μηχανισμοί διαβούλευσης που θα επιτρέπουν στους ενδιαφερόμενους να εκφράζουν τις απόψεις τους στην Ευρωπαϊκή Επιτροπή και σημειώνει μετά λύπης ότι δεν θα κληθεί να γνωμοδοτήσει όταν τα παραρτήματα του νέου Κανονισμού θα υποβληθούν σε τροποποίηση. Ωστόσο, η ΕΟΚΕ αναγνωρίζει ότι η Ευρωπαϊκή Επιτροπή καλεί τους ενδιαφερόμενους στις σχετικές συναντήσεις για τον κανονισμό αυτό και καλεί την Ευρωπαϊκή Επιτροπή να διοργανώσει την ευρύτερη δυνατή διαβούλευση όλων των ενδιαφερομένων προκειμένου να διασφαλισθεί η διαφάνεια και η έκφραση όλων των απόψεων. Στο πλαίσιο αυτό η ΕΟΚΕ σημειώνει ότι είναι σε θέση να διαδραματίσει σημαντικό ρόλο ως φορέας για την προώθηση των απόψεων των ενδιαφερομένων.

Μείωση φυτοφαρμάκων

5.8. Η άμεση εμπειρογνωμοσύνη σχετικά με τη χρήση φυτοφαρμάκων και η ανάγκη μιας πιο βιώσιμης γεωργικής ανάπτυξης είναι δύο από τους σημαντικότερους παράγοντες για την έναρξη δραστηριοτήτων προς μείωση των κινδύνων που συνδέονται με τη χρήση φυτοφαρμάκων. Οι δραστηριότητες αυτές συμπεριλαμβάνουν μητρώα προϊόντων, εξάλειψη των επικίνδυνων φυτοφαρμάκων, κώδικες πρακτικής, μέτρα για τη μείωση του κινδύνου των εργαζομένων (κατάρτιση, εκπαίδευση), προαγωγή βιώσιμων γεωργικών μεθόδων, καθορισμό ορίων, αναζήτηση εναλλακτικών πρακτικών ελέγχου των παρασίτων, εντοπισμό των ποικιλιών παρασίτων που αντιστέκονται, ολοκληρωμένη καταπολέμηση των επιβλαβών οργανισμών (ΙPM) και οικολογική επισήμανση. Η ορθή διαχείριση των χημικών ουσιών εξαρτάται από τις εν λόγω δραστηριότητες. Θα πρέπει επίσης να αναθεωρηθεί η χρηματοδότηση της κοινοτικής έρευνας για να αντιμετωπισθούν οι ανάγκες των δραστηριοτήτων αυτών, θα πρέπει δε να αναθεωρηθεί η αναπτυξιακή ενίσχυση ώστε να διασφαλισθεί η στοχοθετημένη διοχέτευσή της στη βιώσιμη γεωργία και τις ορθές πρακτικές καταπολέμησης των επιβλαβών οργανισμών, οργανικής γεωργίας και οικολογικών μεθόδων.

Εφαρμογή μέτρων

5.9. Ζητήματα όπως η επίλυση διαφορών, η ευθύνη για τα προϊόντα και η παράνομη εμπορία επικίνδυνων χημικών ουσιών απαιτούν μεγαλύτερη προσοχή καθώς και μια πολιτική σε εναρμονισμένη βάση σε συνδυασμό με άλλες σχετικές συμβάσεις.

5.9.1. Ο έλεγχος των χημικών ουσιών θα πρέπει να συνδεθεί στενά με την "αρχή της πρόληψης" όπως τονίζεται στη δήλωση του Ρίο. Παρόμοια θα πρέπει να προωθηθεί η αρχή της "πρόληψης της ρύπανσης". Και τα δύο αυτά στοιχεία πρέπει να τονισθούν με έμφαση στην προσέγγιση της Ευρωπαϊκής Επιτροπής.

5.9.2. Ως προς τις διατάξεις που αφορούν τις κυρώσεις (άρθρα 17 και 21), η ΕΟΚΕ σημειώνει μετά λύπης ότι η Ευρωπαϊκή Επιτροπή δεν έχει ακόμη εξουσιοδοτηθεί ή δεν έχει τη δυνατότητα να παρακολουθεί την ορθή εφαρμογή των κοινοτικών κανόνων στον τομέα αυτό. Δεδομένου δε ότι οι κυρώσεις αποφασίζονται από τα μεμονωμένα κράτη μέλη, ενδέχεται να προκύψουν στρεβλώσεις του εμπορίου.

Νομική βάση

5.10. H πρόταση έχει ως κύριο στόχο την επίλυση περιβαλλοντικών προβλημάτων και όχι προβλημάτων που άπτονται του διεθνούς εμπορίου. Η ΕΟΚΕ αμφισβητεί τη νομική βάση (άρθρο 133) που επέλεξε η Ευρωπαϊκή Επιτροπή. Το Δικαστήριο στην απόφασή του 2/00 σχετικά με τη Σύμβαση για τη βιολογική ποικιλία και το Πρωτόκολλο Καρταγένης (συναφής πρόταση της Επιτροπής) αποφάνθηκε ότι το άρθρο 175 παράγραφος 1 είναι η κατάλληλη νομική βάση για παρόμοια θέματα. Η ΕΟΚΕ προσυπογράφει την πρόσφατη απόφαση (30 Απριλίου 2002) του Συμβουλίου των Υπουργών να τροποποιηθεί η νομική βάση.

Βρυξέλλες, 17 Ιουλίου 2002.

Ο Πρόεδρος

της Οικονομικής και Κοινωνικής Επιτροπής

Göke Frerichs

(1) COM(2001) 803 τελικό

(2) Βλέπε COM(2001) 802 τελικό.

(3) έγγραφο COM(2001) 803 τελικό

(4) ΕΕ L 251 της 29.8.1992, σ. 13.

(5) Βλέπε τη γνωμοδότηση της Ευρωπαϊκής Οικονομικής και Κοινωνικής Επιτροπής για την πρόταση απόφασης του Ευρωπαϊκού Κοινοβουλίου και του Συμβουλίου όσον αφορά την κατάστρωση του κοινοτικού προγράμματος δράσης για το περιβάλλον 2001-2010, ΕΕ C 221 της 7.8.2001, σ. 80-85.

(6) Οι κυβερνήσεις σχηματίζουν το όργανο λήψης αποφάσεων (μέσω της Διεθνούς Επιτροπής Διαπραγματεύσεων (ΔΕΔ) και αφού επικυρωθεί από τη Διάσκεψη των Μερών (ΔτΜ). Η Γραμματεία εφαρμόζει τις διαδικασίες που προβλέπονται από τη Σύμβαση και εκτελεί τις αποφάσεις της ΔΕΔ/ΔτΜ.

(7) COM(2001) 88 τελικό.

(8) Προς το παρόν, τα έγγραφα αυτά είναι διαθέσιμα σε έξι γλώσσες σύμφωνα με τις σχετικές διαδικασίες των Ηνωμένων Εθνών.

(9) Βλέπε επίσης τη γνωμοδότηση της ΟΚΕ για τα Δικαιώματα του Ανθρώπου στον χώρο εργασίας, ΕΕ C 260 της 17.9.2001, σσ. 79-85, της γνωμοδότησης της ΟΚΕ για το Πράσινο Βιβλίο: Ευρωπαϊκό πλαίσιο για την εταιρική κοινωνική ευθύνη CES 355/2002. Γνωμοδότηση της ΟΚΕ για το Λευκό Βιβλίο - Στρατηγική για μία μελλοντική πολιτική στον τομέα των χημικών προϊόντων ΕΕ C 36 της 8.2.2002 σσ. 99-104.

(10) Γνωμοδότηση για την τροποποιημένη πρόταση οδηγίας του Ευρωπαϊκού Κοινοβουλίου και του Συμβουλίου σχετικά με την εμπορία βιοκτόνων, ΕΕ C 174 της 17.6.96, σ. 32.

(11) Γνωμοδότηση για την πρόταση κανονισμού του Συμβουλίου ΕΟΚ σχετικά με την εισαγωγή και εξαγωγή ορισμένων επικίνδυνων χημικών προϊόντων, ΕΕ C 191 της 22.7.1991, σ. 17.

(12) Γνωμοδότηση για την πρόταση απόφασης του Ευρωπαϊκού Κοινοβουλίου και του Συμβουλίου σχετικά με τη θέσπιση κοινοτικού προγράμματος δράσης για την προώθηση μη κυβερνητικών οργανώσεων που ασκούν κυρίως δραστηριότητες στον τομέα της προστασίας του περιβάλλοντος, ΕΕ C 36 της 8.2.2001, σ. 108.